
Заедно постигаме повече

Уважаеми читатели,

Организацията на слепите в България се развива с бързи темпове и през изминалите повече от девет десетилетия Сдружението се ползва с голям национален авторитет и се превърна в основен фактор за създаване на условия за по-достоен живот на хората със зрителни проблеми. Мисията на тази организация е защитата на човешките, гражданските, социалните, икономи-ческите и други права на хората със зрителни увреждания и интегрирането им в обществото. Незрящите хора са невероятно силни и с недостатъчно използван ресурс. В навечерието на деня на незрящите хора, 15 октомври, в интервю пред вестник ВЯРА г-н Володя Христов, Председател на Териториална съюзна организация на слепите (ТСО на ССБ)-Плевен сподели за живота, работата и проблемите в териториалната организация, за радостите и болките на членовете и. Ето какво каза той:

−Господин Христов, ще започна с един въпрос, който взех и за мото на нашия разговор. Наистина ли заедно можем повече?

  В.Х. Днес Съюзът на слепите в България, регистриран по Закона за юридическите лица с нестопанска цел, извършва своята многообразна дейност в обществена полза. Мисията на нашата организация е защитата на човешките, гражданските, социалните, икономическите и други права на хората със зрителни увреждания и интегрирането им в обществото. С решение № 355/10.05.2012 г. на Министерски съвет Сдружението има статут на национално представителна организация на хора с увреждания. В Съюза на слепите в България членуват над 16 000 граждани с намалена работоспособност от 71-100%, следствие загуба на зрение. Сдружението има 16 регионални организации, обединяващи 106 териториални структури, извършващи дейността си на територията на цялата страна. В изградените клубове за интеграция на хората с нарушено зрение нашите членове получават разнообразни публични услуги и поддържат ползотворни контакти в общността. Съюзът на слепите в България системно работи с Народното събрание, Правителството, общините и други институции за прилагане на съвременните европейски модели за социално включване и за провеждане на активни секторни политики за изпълнение на Конвенцията на ООН за правата на хората с увреждания.
−Какви са основните цели и задачи пред съюза и в частност пред териториалната организация?

  В.Х. Основни цели и задачи на ССБ, са защита правата на хората със зрителни увреждания и недопускане на дискриминационни практики, развитие на социалната рехабилитация и осигуряване на помощни технически средства, подкрепа в образованието и професионалното обучение, съдействие за трудова реализация в специализирана и обичайна икономическа среда, осигуряване на достъп до информация чрез издаване на брайлови и говорещи книги и списания и разработване на специализиран софтуер за ползване на съвременни компютърни технологии, предоставяне на административно-правни услуги, организиране на художествено-творчески и спортно-туристически мероприятия, създаване на достъпна архитектурна, транспортна и комуникационна среда, социално подпомагане,, международно сътрудничество. Всички тези приоритети на съюза са цели и задачи, и на териториалната ни организация като цяло.

−Познават Ви почти всички хора с увреждания в Общината и региона. Откога сте свързан с тези хора и работите за тях?

  В.Х. Над тридесет години съм член на ССБ. Поради заболяване загубих частично зрение, и това ме отведе в съюза. С известни прекъсвания съм Председател вече четири мандата. За моята работа и познанство с хората, дори и с останалите съюзи е показателно многократното ми избиране. Винаги съм милеел за хората, споделял съм техните болки и радости, съдействал съм им по редица въпроси пред Дирекция „Социални дейности”, Плевен, ТЕЛК, като от тях получаваме информация за ново освидетелстваните болни, които приобщаваме към нашата организация, работим  особено пълноценно с Община Плевен и общинските съветници. Трябва дебело да подчертая за пряката работа с Регионална организация на слепите-Плевен и непосредствено с нейния Председател инж. Павлин Ангелов.

−Какво е значението на териториална организация на слепите за хората с увреждания?

  В.Х. Нашата териториална организация има над 200 члена  и е най-голямата по численост от всичките в Регионалната организация-Плевен. Това е показателно за работата на целия управителен съвет в нея. Основно ние се стремим към рехабилитация на тези хора, имайте впредвид че те са с особена специфика, както и работа за социална интеграция в обществото.

−Считате ли, че хората с увреждания, членуващи в организацията са достатъчно мотивирани, ангажирани и активни във вземането на решения по въпроси, които се отнасят до тях?

  В.Х.  Териториалната Организация има своя живот и той доста ангажира своите членове. Всички взимат участие в решаването на определени въпроси, които да са в техен интерес.

−Като обществена организация, отстоява ли Управителният съвет на Териториалната организация интересите на инвалидите пред държавните, обществените и другите органи и организации?

  В.Х.  Впредходния въпрос споменах за работата ни с обществените институции, чиято работа определя живота на незрящите хора. Повечето от служителите на тези институции познават много добре нашите членове. Срещаме се с различни хора и представители  на институции, пред които поставяме проблемите на нашите членове и търсим диалог за тяхното разрешаване

−Какво правите като Председател Вашите членове да преодолеят изолираността си и намерят условия за ре интегриране в обществото?

  В.Х. Характерът на уврежданията при нашите членове прави до голяма степен те да бъдат изолирани. В повечето случаи се нуждаят от придружител за тяхната мобилност. Именно тука е значението на работата на УС на ТСО на ССБ-Плевен и лично на моята дейност за приобщаване на тези хора към обществото. Това е така наречената рехабилитация и социална адаптация и интеграция. Освен, че ги посещаваме в домовете им, също така  и съдействаме пред специализираните центрове за рехабилитация и ползването на услугите им. Трябва дебело да подчертая следното. В нашия клуб освен подготовката за работа с компютри и ползване на Интернет, се развива многостранна дейност сред членовете за тяхната рехабилитация. Ръководството съдейства за предоставяне и на помощни технически средства, като една голяма необходимост.

−Достатъчно ли е адаптирана архитектурната среда в региона за хората с увреждания и какво още може да се направи?

  В.Х. Мисля, че Община Плевен направи много за достъпност на градската среда за хората с увреждания, а именно достъп до обществени сгради, автобуси, тролеи, тротоарни подстъпи, светофарни уредби. Разбира се може още да се желае и специалистите не са спрели да работят по тези въпроси.

−Зададох предходния малко провокативен въпрос, за да разбера как си взаимодействате с Община Плевен и как тя Ви съдейства в дейността?

  В.Х. Община Плевен е предоставила доста голяма база от 12клуба, които се ползват от хората с увреждания и пенсионерите. Пълната издръжка на тях е от Общината. Това е голям плюс за хората с увреждания. Малко градове могат да се похвалят с такова нещо. В тесен контакт сме с г-н Стефан Захариев и г-жа Ирина Йорданова, пред които поставяме нашите въпроси и искания.

−Каква оценка давате на предложените от Община Плевен социални услуги за хората с увреждания?

  В.Х. Лично аз съм запознат с проектите от социални услуги за хората с увреждания, предложени от Община Плевен и намирам, че те ще изиграят своята положителна роля. Не бива да се заблуждаваме, че тези програми ще удовлетворят всички нуждаещи се, винаги ще има доволни и недоволни. Господин Мартин Митев, Председател на Общински съвет-Плевен е отворен към проблемите на хората с увреждания и всячески помага и се отзовава на поставените от нас въпроси. Нашата Община от години оказва подкрепа на инвалидите и ние оценяваме тази помощ.

−Какво съдействие получавате от ръководството на Регионална организация на ССБ-Плевен и за съвместната Ви работа?

  В.Х. Нашето ръководство получава методическа помощ и указания за пълноценната ни работа. Те са връзката ни с централно ръководство на съюза ни.

−...а с другите общински организации и НПО-та?

  В.Х. Нашият град не е много голям и оттук възможността хората с увреждания да се познават до голяма степен. Председателите на всички съюзи в Плевен периодично се чуваме и срещаме за да обсъдим редица въпроси, касаещи организациите и проблемите в тях.

−Естествено е да организирате участия в групови занимания и изяви с музикално, литературно творчество, физическа култура и спорт, и др.. Каква самооценка бихте си дали за работата и какво бихте желали в повече?

  В.Х. В нашата организация се обръща голямо внимание на спорта и художествената самодейност. Отборите ни по шахмат, спортна табла и спортен риболов са изключително активни, познати на състезателите от цялата страна, в рамките на съюза разбира се. За успехите няма да говоря, защото ще бъде нескромно, но нашите отбори винаги са били в водещата тройка, носители на медали и купи от състезанията с регионален характер. В клуба ни имаме специален кът където са изложени наградите. В областта на худ. самодейност можем да се похвалим с вокална група „Пей, сърце”, която печели много призове при техните участия.Тука е мястото да благодаря на своята сътрудничка Малинка Табакова, която ми съдейства при организирането на екскурзиите в страната ни.

−Изнасят ли се беседи със здравно, социално и правно съдържание, както и на тематика от други области на човешкото познание?

  В.Х. Разбира се. Представители на дирекция „Местни данъци и такси” ежегодно разясняват на нашите членове за правата и задълженията ни в данъчната политика на общината, също и с дирекция „Социални дейности”, с РЗОК-Плевен и др.

−Достига ли по подходящ начин и своевременно информация касаеща хората с увреждания до Вас?

  В.Х. Разбира се. В клуба ни се получават всички периодични вестници и списания издания на нашия съюз и останалите съюзи. Тука искам да благодаря на редакционния колектив на вестник ВЯРА, месечник за живота и проблемите на хората с увреждания на територията на общината. Малко градове могат да се похвалят с такава дейност.

−Популяризират ли се достатъчно и по подходящ начин проявите на членовете от Териториалната организация в местните медии?

  В.Х. Всяко мероприятие на организацията ни се отразява в местните медии,в сайта на общината, както и в специализираните издания към съюзите.

−Достатъчни ли са действащите програми за рехабилитация на всички групи хора с увреждания? 

  В.Х. От много години в нашия град се предоставят програми за рехабилитация и интеграция на хората с увреждания, които обхващат по-голямата част от нуждаещите се. Винаги има хора, които не могат да получат тези социални услуги, защото са много тези, които се нуждаят от помощ.

−Как работите за преодоляване негативното отношение на обществото към хората с увреждания?

  В.Х. Все още има хора с негативно отношение към нашите членове, но се надявам с времето това да се промени. Вдните на хората с увреждания разпространяваме листовки, където е написано как да се отнасяме към хората със зрителни нарушения, поради спецификата на тези увреждания.

−Господин Христов, какво бихте искали да постигнете в бъдещата си работа, разбира се и в личен план, още повече че организацията се намира в навечерието на деня на Белия бастун, денят на хората със зрителни проблеми?

  В.Х. Нека да си пожелаем живот и здраве, само хубави моменти в тези трудни за всички ни дни. Нека взаимно да си помагаме, да сме борбени и да отстояваме своите права.

−Благодаря Ви от името на нашите читатели и Ви пожелавам много здраве, дръзновение и успешна бъдеща работа!

Разговаря Румен Петков, вестник ВЯРА
Децата от ЦСРИ – Плевен опознават природата на уъркшоп

Със звънки гласове и дружни възгласи „Здравей, мое лято“ деца от Център за социална рехабилитация и интеграция – Плевен огласиха от 28 юли 2017 Дряновския балкан. 20 деца с увреждания и техните родители заедно опознават тайните и силата на природата по проект „Тридневен уъркшоп „Здравей, мое лято“, изпълняван от Сдружение „БАЛИЗ“-Плевен, финансиран от Фонд „Социална закрила“ към Министерство на труда и социалната политика. За инициативата от Дряново, с нескрит ентусиазъм разказва г-жа Габриела Аспарухова – ръководител на проекта: „Днес е първият от трите дни, в които изпълняваме основната дейност на проектната инициатива – уъркшоп сред природата. Заложихме на тази иновативна форма на обучение с тенденция да внедрим иновативния подход устойчиво в дейността  си, също да мотивираме и други колеги да го прилагат. Целта на това начинание е да се развият и надградят умения за работа с природни материали, да визуализираме една богата палитра от идеи за занимания на деца със затруднения с естествени материали, убедени в тяхното положително въздействие върху децата. Децата да бъдат заедно, да творят и се забавляват, което ще е и тласък и в социалното им развитие. Това е и основната цел на проектната дейност да се стимулира цялостното детско развитие, да се формират и обогатят  знания за околната действителност, да формираме положителни нагласи към природата не само у децата, а и у техните родители. Предвидили сме успоредно със занятията да се проведат обучителни модули и на родителите, както и дискутиране на тема: „Как контакта с природата стимулира детското развитие“ Разделени на две групи по 10 участника, децата вече работят тематично и изцяло с природни материали, започнахме да изработваме много интересни неща, с които ще се похвалим на предстоящия информационен ден. След завръщането си в Плевен на 31.07.2017г. в малката зала „Гена Димитрова“ на Регионалната библиотека, организираме информационно събитие, в което ще популяризираме дейността и резултатите от настоящия проект. Заедно с колеги, представители на институции и родители на деца ще продължим да дискутираме по темата за способстването на контакта с естествената среда за цялостното детско развитие. На това заключително събитие ще изложим и творенията ни от тридневния уъркшоп. Мястото, на което се намираме е прекрасно, съчетаващо всичко необходимо за децата – спокойствие, чист въздух, приказна природа, разнообразие в растителния свят наоколо. В близост са и уникални природни обекти, които ще посетим като част от дейността. Като цяло предстоят ни три дни наситени с много положителни емоции и съвместни дейности- разходки сред природата, организирани игри на открито, още арттерапевтични занимания,  една голяма изненада за децата  „ Горски карнавал“  и други, които ще споделим на 31.07.2017г.
Актьори, психолози и хора с увреждания показват представление с кауза

Хора със специални потребности, професионални актьори и психолози се обединиха пред публика в проект, наречен "Живот с маски". С различни похвати актьорите показаха какво е да си човек с увреждане, борещ се за равен шанс на пазара на труда и сред обществото, а след края на представлението със свободен вход имаше дискусия по темата с хората, живеещи с тези проблеми и със специалистите, които им помагат. Автори на проекта са екипът на неправителствената организация Театър "Цвете" и сътрудници от други европейски държави, където проблемите на хората с увреждания за намиране на работа са също толкова сериозни, колкото в България. Събитието се провежда в партньорство с платформата за образователен театър "Educathe+", и се финансира като част от стратегическото партньорство по "Еразъм+" в седем европейски държави, включително Турция, Гърция, Белгия, Италия, Латвия и Хърватия.

"Представлението носи послание за самостоятелност, самочувствие, положителен мироглед, приятелство, солидарност и включване", описват го организаторите. В програмата имаше техники от образователната драма, кукления театър и форум театъра. Различните актьорски похвати и скриването зад маски могат да помогнат на участниците да разберат по-добре другите и да си представят тежестта на различните житейски фактори и увреждания. Това помага и на публиката да разбере проблемите в живота на хората с увреждания, и на хората с увреждания да получат вдъхновение и идеи за нови умения, с които да подобрят живота си и да се преборят за повече конкурентност на пазара на труда. Целта на проекта е точно такава и е насочена най-вече към хората с увреждания - да им помогне да открият силните си черти и да намерят най-подходящото за себе си място на пазара на труда; да са насърчени да продължат борбата за правата си.
Кой се страхува от хората с увреждания

В Европейския съюз днес над 90 милиона души са с установени увреждания. Това ще рече, че един от всеки шест човека в ЕС няма възможност пълноценно да участва в стопанския и обществения живот поради наличието на бариери, свързани със жизнената среда и с нагласите на хората. В България ситуацията е още по-сериозна – близо 900 хил. човека са регистрирани с поне един траен здравословен проблем или заболяване. По данни на НСИ за 2016 г. работната сила в страната е приблизително 3 200 000 души на възраст между 15 и 64 години, а регистрираните с поне едно трайно затруднение при извършване на ежедневните дейности са над 500 хиляди. Отчитайки икономическата среда, динамиката на пазара на труда както и бързото застаряване на населението, разглежданият проблем се превръща в национален приоритет. Този приоритет поставя цели и налага мерки за подобряване качеството на живот на хората с увреждания, за недопускане на дискриминация по признак „увреждане“ и за гарантиране на тяхното пълноценно и активно участие във всички области на обществения живот. От друга страна, той изисква ефективно насочване на бюджетните средства към хората, които имат най-голяма нужда от тях посредством прецизиране на нормативната уредба, чрез залагане на количествени и качествени изисквания както на входа на системата, така и в достъпа до програми и привилегии. Ако досега в България се казва колко процента е намалена работоспособността и това го пише в решенията на ТЕЛК, тази класификация на Световната здравна организация (СЗО) по-скоро говори за остатъчна функционалност, а именно колко работоспособност има в един човек, който е претърпял съответното заболяване. А това е принципно различен поглед и подход към хората, които имат увреждания. Загубата на функционалност, от чиято степен ще зависи отпускането на инвалидна пенсия ще се определя по меж-дународната класификация на функцио-налността на СЗО, която се ползва от много страни в ЕС.

Тази методика отчита както физическите промени, настъпили вследствие на заболяването, така и способностите на човек – какви дейности може да изпълнява, може ли да се грижи сам за себе си, да работи и какви са необходимите индивидуални условия за целта. Така се налага визията за „увреждането“ като социален, а не само като тясно медицински „феномен“. На практика с хората в работоспособна възраст след медицинска експертиза от лекарска комисия, трябва да се ангажира социална комисия (в която да участват лекари по трудова медицина, социални работници, служители на НОИ), която да оцени възможностите за работа и необходимите индивидуални социални придобивки А всъщност осигуряването на заетост и възможността за независим живот на хората с увреждания е пътят към трайното им и пълноценно интегриране.
Реформа в ТЕЛК, ще има две комисии

"Реформата в ТЕЛК е на път. Предвижда се експертната комисия да се раздели на две – здравна и социална. Това посочи Бисер Петков, министър на труда и социалната политика. По думите му в идеята за реформа заляга логиката здравното министерство да оценява заболяването, а социалното да преценява доколко това заболяване води до функционални дефицити и пречи на човек да изпълнява работата си. 

„Няма да има подчиненост между комисиите – за сега те ще са самостоятелни и ще има два етапа на оценка”, уточни Петков. Той успокои, че промените целят единствено да подобрят достъпа на хората до правата, което експертните решения дават, а не да оставят хора без ТЕЛК. 

С 14 лв. повече ще бъдат увеличени пенсиите от 350 лв. от 1 юли догодина. Индексирането е по швейцарското правило, отчитащо ръста на доходите и на инфлацията. Така индексирането на всички пенсии от 2018 г. ще е с 3,8 % или 13- 14 лв.

